El Fary

De Biquipedia

Jose Luis Cantero, naxito de Madrid o 20 d'agosto de 1937, e muerto lo 19 de chunio de 2007, en Madrid (España), conoxito profesionalment como El Fary, yera un autor e cantaire español.

O más choben de seis chirmans, Cantero naxió en una familia umilde en o bico de Las Ventas en Madrid, amán d'a plaza de toros. Cuan yere chicorrón no le cuacaba ir ta la escuela e preferiba pasar o tiempo remedando á lo suyo idolo, lo cantaire de copla Rafael Farina. De Farina biene o nombre d'El Fary.

Antis de trunfar, El Fary treballó de chardinero e tacsista ta ganas os diners que le balioron ta grabar as suyas primeras cantas. Cuan ya eba editatos e grabatos os discos, se diz que er mesmo os bendeba en l'azoque de Madrid. Allora tamién partizipaba en competizions de cantaires en a radio e autuaba en fiestas locals. Estió cuan teneba 30 años cuan El Fary pudo ganar diners como cantaire cuan le gritoron de Cordoba (España) ta sustituyir á atro cantaire. Más tardi, o lexendario Antonio Molina le contrató ta una chira de dos meses.

En os años 1990 El Fary adubió lo esito en o mundo d'a telebisión, cuan protagonizaba la serie Menudo es mi padre en o paper d'un tacsista. O paper se fazió á meda ta er, ya que en a suya bida tamién estió tacsista. Encluso lo tetulo d'a serie yera un chuego de parabras con a estatura d'El Fary.

Rematando a decada la suya carrera abió atra begata un nuebo empente cuan o direutor de zine Santiago Segura grabó a comedia Torrente: El brazo tonto de la ley. O protagonista, Jose Luis Torrente (paper entrepritato por o mesmo Santiago Segura), ye un polizía malcriato, razista e corruto que ye fan d'El Fary. A canta prenzipal d'a pelicula, Apatrullando la ciudad, yera cantata por El Fary.

En chinero de 2007, dezaga nadal, le se diannosticó un mal d'alcanze de libiano, pero no eba remeyo e le daban un año e meyo de bida. A familia quiso mantener-lo en a intimidat, pero en abril de 2007, cuan li fazioron una entrebista (la zaguera ofrexita por er), fazió publico que teneba dita malotía. Murió lo 19 de chunio de 2007, á las 9 e meya d'o maitín alto u baxo, en un espital de Madrid con 69 años d'edat.

[Editar] Enrastres esternos